केपटाउन में कैलिस ने संभाला अफ्रीकी किला  
श्रीसंत ने अमला (59) और डिविलियर्स (26) के खतरनाक इरादों को मूर्तरूप नहीं लेने दिया लेकिन अनुभवी कैलिस ने एक छोर संभाले रखा।
तेज गेंदबाज एस श्रीसंत से मिले दो करारे झटकों से कुछ देर के लिए दहशत में आए द. अफ्रीका ने जाक कैलिस की संयतभरी पारी से भारत को तीसरे और अंतिम टेस्ट क्रिकेट मैच के बारिश से प्रभावित पहले दिन टॉस जीतने का खास फायदा नहीं उठाने दिया।  श्रीसंत ने हाशिम अमला (59) और एबी डिविलियर्स (26) के खतरनाक इरादों को मूर्तरूप नहीं लेने दिया लेकिन अनुभवी कैलिस ने एक छोर संभाले रखा। वह अब भी 81 रन बनाकर क्रीज पर डटे हुए हैं जिससे दक्षिण अफ्रीका ने पहले दिन का खेल समाप्त होने तक चार विकेट पर 232 रन बनाए हैं। कैलिस के साथ दूसरे छोर पर एशवेल प्रिंस 28 रन बनाकर खेल रहे हैं। भारत की तरफ से श्रीसंत ने 70 रन देकर दो जबकि जहीर खान और इशांत शर्मा ने एक-एक विकेट लिया है।  भारतीय कप्तान महेंद्र सिंह धोनी का सिक्के ने लंबे समय बाद साथ दिया और वह नए साल में टॉस जीतने में सफल रहे। इससे पहले पिछले 14 मैच में केवल एक बार टॉस जीतने वाले धोनी ने द. अफ्रीका को पहले बल्लेबाजी के लिए आमंत्रित किया क्योंकि आसमान बादलों से घिरा था और वह चाहते थे कि उनके गेंदबाज इसका पूरा फायदा उठाएं।  पहले सत्र में केवल नौ ओवर का खेल हो पाया जिससे गेंदबाज टास का खास फायदा नहीं उठा पाए। दूसरे सत्र में भी बारिश ने व्यवधान डाला और इस तरह से पहले दो सत्र में 37 ओवर का खेल ही हुआ। शाम को धूप खिली होने के कारण तीसरे सत्र में 37 ओवर करके इसकी भरपाई की गई लेकिन तब तक पिच से नमी गायब हो गई थी और बल्लेबाजी करने में सुबह की तरह मुश्किल नहीं आ रही थी।